Verskeie vas vir dwelms in Wes-Kaap, KZNDie polisie het ook op selfone en ander toerusting beslag gelê. (Foto: SA Polisie) Die Wes-Kaapse polisie het beslag gelê op dwelms soos Mandrax en tik ná ŉ gemeenskapswenk oor dwelms wat uit ŉ huis in Harare verkoop word. Sers. Noloyiso Rwexana, polisiewoordvoerder, het gesê die dwelms het ŉ beduidende straatwaarde. “Tydens verdere deursoeking is 21 selfone, ŉ skaal en masjiene om elektrisiteit te verkoop, asook ŉ kontantbedrag in die huis gekry,” het hy gesê. ŉ Twee-en-dertigjarige man is in hegtenis geneem en sal na verwagting Maandag in die landdroshof in Khayelitsha verskyn. In ŉ afsonderlike voorval is ŉ 43-jarige man in hegtenis geneem nadat die polisie 33 pakke dagga in sy bakkie gevind het. Hy sal môre in die Athlone-landdroshof verskyn. En in Phoenix in Durban het die KwaZulu-Natalse polisie beslag gelê op heroïen van nagenoeg R90 000 nadat hulle op ŉ vermeende dwelmsmous toegeslaan het waar dié in sy motor gesit het. Brig. Jay Naicker, polisiewoordvoerder, het gesê die polisie het tydens die intelligensiegedrewe operasie heroïenkapsules en -poeier in die 27-jarige man se besit gevind. Hy verskyn later in die Verulam-landdroshof. “Hierdie is ŉ groot deurbraak in ons oorlog teen dwelms en die Phoenix-polisielede moet geloof word omdat hulle ook ŉ verdagte in die proses aangekeer het,” het lt.genl. Khombinkosi Jula, KwaZulu-Natalse polisiehoof, gesê. Hy het ŉ beroep op gemeenskappe gedoen om saam met die polisie, staatsdepartemente en nie-regeringsorganisasies te werk om die vlaag van dwelmmisbruik te help stuit.